
**ZALASZENTGRÓT VÁROS ÖNKORMÁNYZATA**

**KÉPVISELŐ-TESTÜLETÉNEK**

****

**GAZDASÁGI PROGRAMJA**

**2024-2029.**

Tartalom

[Zalaszentgrót Város Önkormányzat Képviselő-testületének Gazdasági Programja 2024-2029. 3](#_Toc193290807)

[1. Helyzetelemzés 3](#_Toc193290808)

[2. A gazdasági program összeállítását befolyásoló tényezők: 4](#_Toc193290809)

[2.1. A kormány gazdaságpolitikai célkitűzései, fejlesztési irányai: 4](#_Toc193290810)

[3. Zalaszentgrót Város gazdasági helyzete és várható változások 5](#_Toc193290811)

[3.1. Pénzügyi helyzet. Az önkormányzat pénzügyi, likviditási helyzetét az elmúlt 4 évben a stabilitás jellemezte; működési, fejlesztési hitel felvételére nem került sor. 5](#_Toc193290812)

[3.2 Vagyoni helyzet 6](#_Toc193290813)

[4. A Gazdasági Program anyagi forrásainak megteremtése 7](#_Toc193290814)

[5. Jövőkép, megvalósítandó elképzelések, feladatok 8](#_Toc193290815)

[5.1. Városrehabilitáció 9](#_Toc193290816)

[5.2. A munkahely teremtés feltételeinek elősegítése 10](#_Toc193290817)

[5.3. Fenntarthatóság és környezetvédelem 10](#_Toc193290818)

[5.4. Idegenforgalom, turizmus 11](#_Toc193290819)

[5.5. A város térségi központi szerepvállalásának erősítése 12](#_Toc193290820)

[5.6. Közösségi közlekedés 12](#_Toc193290821)

[5.7. Oktatás, nevelés 12](#_Toc193290822)

[5.8. Egészségügyi ellátás, egészséges életmód 13](#_Toc193290823)

[5.9. Gondoskodáspolitika 14](#_Toc193290824)

[5.10. Gyermek- és ifjúságvédelem 16](#_Toc193290825)

[5.11. Közművelődés 16](#_Toc193290826)

[5.12. Sporttevékenység 17](#_Toc193290827)

[5.13. Infrastruktúra 17](#_Toc193290828)

[5.13.1. Úthálózat és közterületek fejlesztése 17](#_Toc193290829)

[5.13.2. Csapadékvíz, belvíz elvezetése 18](#_Toc193290830)

[5.13.3. Közművek 18](#_Toc193290831)

[5.14. Köztisztasági és település-karbantartási feladatok 19](#_Toc193290832)

[5.15. Közbiztonság, tűzvédelem 19](#_Toc193290833)

[5.16. Köztemetők 20](#_Toc193290834)

[5.17. Adópolitika 20](#_Toc193290835)

[5.18. A városi önkormányzat 21](#_Toc193290836)

# Zalaszentgrót Város Önkormányzat Képviselő-testületének Gazdasági Programja 2024-2029.

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján kerül sor.

A gazdasági program elkészítésének célja, hogy az Önkormányzat Képviselő-testülete a ciklusának időtartama alatt egy egységes, előre meghatározott célrendszer szerint működjön, fejlődjön.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok figyelembevételével – a megyei térségi koncepciókhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

A képviselő-testület a jelen gazdasági programban meghatározottakat figyelembe veszi minden gazdasági jellegű, a gazdálkodásra, a település működtetésére, fejlesztésére vonatkozó döntésnél, különös tekintettel az éves költségvetési rendeletek elkészítése és összeállítása során.

A gazdasági program összeállítása során az alábbiak kerültek figyelembevételre:

- a Képviselő-testület és a polgármester elképzelései,

- az Önkormányzat működtetésében résztvevő intézmények vezetőinek javaslatai, elvárásai, elképzelései,

- az Önkormányzat lakossága, önszerveződő közössége által megfogalmazott elképzelések, igények,

- az Önkormányzat jelenlegi, illetve várható pénzügyi helyzete.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

- a célkitűzések egymásra épülő megvalósítására,

- a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* a pályázati lehetőségek felkutatására és kiaknázására,
* az önkormányzat sajátosságaira támaszkodva új lehetőségek keresésére,
* a meglévő források nagyobb mértékű kihasználására.

# Helyzetelemzés

A város Zala megye északi részén (Nyugat-Balaton régió), Keszthelytől és a megyeszékhelytől, Zalaegerszegtől mintegy 30 km-re található. Zalaszentgrót a nyugat és közép-Dunántúl határán, a Balaton északnyugati csücskének közelében, a Zalai dombság területén fekszik. A település a Zala folyó mellett elterülő változatos domborzati viszonyokkal rendelkező térségben található. Bár Sümeg és Zalacsány felől egyaránt jól megközelíthető, autópálya, első- és másodrangú főútvonal nem érinti, ezért közlekedés-földrajzi helyzete viszonylag kedvezőtlen.

A város elhelyezkedésének további gazdasági jellemzői:

* messze van a megye határ menti régióitól, ahol dinamikusabb a gazdasági fejlődés
* a város piaci felvevő ereje viszonylag csekély, mivel alacsony a fizetőképes kereslet
* közlekedési főút nem érinti a térséget, sőt a vasúti forgalom is leállt

A város 2024. évi lakosságszáma 6182 fő volt. A város demográfiai helyzete csökkenő tendenciát mutat. A járási székhely, Zalaszentgrót város a kistérség körzetközpontja. A városban kormányhivatal működik. Zalaszentgrót saját erőből vállalta a szakellátást biztosító és térségi feladatokat is ellátó Egészségügyi Központ működtetését, amelyhez évről-évre nagyobb összeget rendel a NEAK finanszírozáson felül. A lakosságnak szolgáltatást nyújtó intézmények egyben a térség lakosságának is a rendelkezésére állnak, melyek működtetésére az önkormányzat különös gondot fordít. Zalaszentgrót gazdasági, kereskedelmi, művelődési vonzása a térségben érvényesül.

# A gazdasági program összeállítását befolyásoló tényezők:

* a kormányzat gazdaságpolitikája, amelyet jelentősen befolyásol a nemzetközi helyzet, európai uniós kapcsolatok
* a megyei, ezen belül a járási területfejlesztési operatív program,
* nemzeti és EU-s pályázati források,
* a település adottságai, a lakosság összetétele, igényei,
* az önkormányzat vagyoni helyzete, jelenlegi, illetve várható pénzügyi kondíciói,
* a polgármesteri program,
* a képviselő-testület és a bizottságok javaslatai,
* a településen működő intézmények és szervezetek javaslatai, elvárásai.
* a 2024-es önkormányzati választási kampányban elhangzott elvárások, javaslatok
* 4 témakörben (egészségügy, oktatás/szociális ellátások, gazdaság élet és közművelődés/kultúra) helyi és külsős szakemberek részvételével megtartott munkacsoportülésen felvetett javaslatok.

## A kormány gazdaságpolitikai célkitűzései, fejlesztési irányai:

A gazdasági program meghatározásánál elengedhetetlen a pénzügyi lehetőségek számbavétele.

A kormány a fejlesztési irányelveit az energiabiztonság, a családpolitika, vidékpolitika, - elsősorban közösségi - közlekedésfejlesztés, az egészségügy ésszerűsítése, a növekvő foglalkoztatás témakörében határozta meg, mely fejlesztési irányok kihatnak az önkormányzatok fejlesztési elképzeléseire is.

A 2025. tavaszán körvonalazódó kormányzati intézkedések, kiemelt területek:

* infláció stabil letörését célzó költségvetéspolitika megvalósításának elmaradása, rövid távon ható intézkedések
* közösségi közlekedés feltételeinek javítása
* a magyar lakosság természetes fogyásának megállítása aktív család-, adó- és lakáspolitikai intézkedések megvalósításával
* az ország energiabiztonságának növelése egyedi energiabeszerzések valamint [Paks II.](https://hu.wikipedia.org/wiki/A_paksi_atomer%C5%91m%C5%B1_b%C5%91v%C3%ADt%C3%A9se) projekt megvalósításával
* az Uniós támogatások kritériumrendszerének teljesítése miatti támogatáskiesés pótlása elsősorban a keleti gazdaságok forrásainak bevonása
* a magas hozzáadott értékű és magasabb bért fizető beruházások helyett a kisebb hozzáadott értékű fejlesztések támogatása
* a hazai tulajdonú vállalatok magyar exportból részesedésének ötven százalékkal való növelése

# Zalaszentgrót Város gazdasági helyzete és várható változások

## 3.1. Pénzügyi helyzet. Az önkormányzat pénzügyi, likviditási helyzetét az elmúlt 4 évben a stabilitás jellemezte; működési, fejlesztési hitel felvételére nem került sor.

A főbb pénzügyi adatokat az alábbi táblázatba foglaltuk össze, amiben az elmúlt önkormányzati ciklus első és utolsó évének teljesítési adatai kerültek összehasonlításra.

|  |  |  |  |  |
| --- | --- | --- | --- | --- |
| **Zalaszentgrót Város Önkormányzat 2020. és 2024. évben teljesült bevételei és kiadásai** | | | | |
|  |  |  | Adatok eFt-ban |
|  |  |  |  |
| **Bevételi jogcím** | **2020. év összeg /eFt/** | **2024. év összeg /eFt/** | **változás %-a** |
| Működési célú támogatások áht-n belülről | 758 370 | 1 176 008 | 155,07 |
| Közhatalmi bevételek | 346 282 | 458 069 | 132,28 |
| Működési bevételek | 132 410 | 189 132 | 142,84 |
| Felhalmozási bevételek | 7 889 | 21 915 | 277,79 |
| Felhalmozási célú támogatások áht-n belülről | 53 408 | 39 133 | 73,27 |
| Működési célú átvett pénzeszközök | - | 5 537 | - |
| Felhalmozási célú átvett pénzeszközök | 4 248 | 484 | 11,39 |
| Előző évi kv-i maradvány felh. | 537 404 | 526 832 | 98,03 |
| Állami megelőlegezés | 21 650 | 28 900 | 133,49 |
| Betétek, értékpapírok beváltása | - | - | - |
| **Bevételek összesen** | **1 861 661** | **2 446 010** | **131,39** |
|  |  |  |  |
| **Kiadási jogcím** | **2020. év összeg /eFt/** | **2024. év összeg /eFt/** | **változás %-a** |
| Személyi juttatások | 484 484 | 781 842 | 161,38 |
| Járulékok | 82 838 | 100 009 | 120,73 |
| Dologi kiadások | 413 637 | 601 529 | 145,42 |
| Ellátottak pénzbeli juttatásai | 14 386 | 10 063 | 69,95 |
| Egyéb működési célú kiadások | 132 691 | 385 812 | 290,76 |
| Beruházások | 139 765 | 85 576 | 61,23 |
| Felújítások | 96 588 | 67 362 | 69,74 |
| Egyéb felhalmozási célú kiadások | 1 450 | 50 326 | 3470,76 |
| Finanszírozási kiadások | 17 662 | 26 598 | 150,59 |
| **Kiadások összesen:** | **1 383 501** | **2 109 117** | **152,45** |

A táblázat jól tükrözi az elmúlt évek pénzügyi tendenciáit.

**Bevételek:** A költségvetési bevételek esetében továbbra is a legjelentősebb tételként jelentkezik a „működési célú állami támogatások államháztartáson belülről” állami támogatás, amely nominál értéken látványos emelkedést mutat, de – ismerve az elmúlt évek inflációjának mértékét – már kevésbé kedvező a kép. A helyzetet tovább rontja, hogy az adóerőképességhez kötött szolidaritási hozzájárulás fizetése bruttó módon történik, tehát a kiadások között szerepel ugyan, de az önkormányzat állami támogatását csökkenti. Saját bevételeken belül legjelentősebb a helyi adókból származó bevétel, ezen belül is az iparűzési adó, melynél emelkedés tapasztalható, mivel a vállalkozások árbevételei általában emelkedtek, az adók zöme beszedésre került. Saját bevételeken belül jelentősen lecsökkent a nem lakáscélú bérleti díjból származó bevételek nagysága, évről-évre több a kiadásra váró üzlet, épület. A táblázatban a felhalmozási bevételek esetében növekedés tapasztalható ugyan, de ez sem jellemző, mivel sok az eladásra váró önkormányzati ingatlan. Az államháztartáson belülről átvett pénzeszköz mértéke csökkenő tendenciát mutat, mivel egyre kevesebb a megnyert önkormányzati pályázat. Az előzőekben felsorolt bevételek csökkenésének következménye az, hogy az egyik évről másikra átvitt költségvetési maradvány is csökkenő tendenciát mutat, ami sajnos az utóbbi évben tovább csökkent. /A táblázat a 2023. évi maradvány 2024. évi felhasználását mutatja/

**Kiadások:** Személyi juttatások esetében látványos emelkedés tapasztalható, mivel a minimálbér évről-évre jelentősen emelkedett, ezt a munkaadót terhelő járulékok nem követik, mivel a munkaadót terhelő kiadások mértéke csökkent. A szociális kiadások esetében csökkenés tapasztalható, mivel erre a célra – az adóerőképesség növekedése miatt – már a központi költségvetés nem biztosít fedezetet, viszont a szociális intézmények működtetését – önkormányzati hozzájárulás kiegészítésével – biztosítja. Az európai uniós pályázatokból származó bevételek csökkenésével a felhalmozási kiadások /beruházás, felújítás/ esetében is csökkenés tapasztalható, mivel önkormányzati forrás – a működés biztosítása mellett - erre a célra korlátozottan áll rendelkezésre.

## 3.2 Vagyoni helyzet

**Zalaszentgrót Város Önkormányzata befektetett eszközei állományának alakulása**

**2020-2024.**

Adatok eFt-ban

|  |  |  |  |
| --- | --- | --- | --- |
| **Vagyonelem megnevezése** | **2020.** | **2024.** | **Vagyonváltozás %-a** |
| Immateriális javak | 2 092 | 9 238 | 441,59 |
| Tárgyi eszközök | 5 594 538 | 8 983 905 | 160,58 |
| Befektetett pénzügyi eszközök | 22 303 | 25 303 | 113,45 |
|  |  |  |  |
| **Összesen** | **5 618 933** | **9 018 446** | **160,50** |

A táblázat mutatja, hogy Zalaszentgrót Város Önkormányzata befektetett eszközeinek állománya 2020-ról 2024-re 5.618.933 ezer Ft-ról 9.018.446 ezer Ft-ra emelkedett, amit alapvetően a KEHOP-2.2.2-15-2019-00147 számú, Környezeti és Energiahatékonysági Operatív Programból megvalósult vagyon növekmény illetve a közművagyon vagyonértékelése idézett elő.

# A Gazdasági Program anyagi forrásainak megteremtése

A gazdasági programban meghatározottak megvalósításához szükséges anyagi források biztosítása érdekében az alábbi feladatok rögzíthetők:

A pályázati források figyelése, igénylése és megszerzése úgy, hogy minél kevesebb „nem támogatott” költségrész keletkezzen.

Az önkormányzat sajátos működési bevételeinek növelési lehetőségeit meg kell keresni olyan adórendszer megteremtésével, mely megfelel a helyi adópolitika elvárásainak és hatékony eszköze az önkormányzat saját forrás növelésének.

Közteherviselés (indokolatlan mentességek megszüntetése, helyi adók racionalizálása, hátralékok behajtása, adómorál javítása) biztosítása.

A képviselő-testület nyomon követi a költségvetési támogatási rendszert és az elképzeléseivel összhangba hozva igyekszik kihasználni a rendszer által nyújtott lehetőségeket (legkedvezőbb összegű támogatás megkeresése).

Az Önkormányzat áttekinti a meglévő vagyontárgyait, azok hasznosításának módjait és lehetőségeit, valamint a fenntartási, üzemeltetési költségek nagyságát.

Javaslatot dolgoz ki az egyes vagyontárgyak megfelelő hasznosítására, a felesleges vagyontárgyak kihasználására, (különösen a használatlan vagyontárgyak értékesítésére, bérbeadás, bérmunka lehetőségére), valamint egyes vagyontárgyak értékesítésére.

Felülvizsgálja az ellátandó feladatokat, az önként vállalt feladatoknál racionalizálást hajt végre, figyelembe véve a közösség érdekeit és a rendelkezésre álló forrásokat.

A Képviselő-testület rendszeresen figyelemmel kíséri a bérbe adott ingatlanokkal kapcsolatos teendőit.

Az Önkormányzat törekszik arra, hogy a gazdasági programjában meghatározott célkitűzéseket lehetőség szerint hitelfelvétel nélkül, minél több pályázati forrás bevonásával valósítsa meg.

A település szerkezeti és szabályozási tervét a helyi építési rendelettel összhangban úgy kell végrehajtani, hogy az önkormányzati beruházások megvalósítására, családi lakóházak építésére, partnerszervezetek beruházásaira (térség, közműszolgáltató cégek, vízügyi- és természetvédelmi beruházások, stb.), gazdasági, a mezőgazdasági és turisztikai vállalkozások számára vonzó legyen.

# Jövőkép, megvalósítandó elképzelések, feladatok

Alapelvünk az, hogy Zalaszentgrót Város Önkormányzatának a településfejlesztésben meghatározó szerepet kell vállalnia, továbbra is a térség meghatározó tagjának kell lennie.

**A település fejlesztésének alapelvei:**

Zalaszentgrót város fejlesztését a település széles nyilvánosságának bevonásával kell végrehajtani. Ez a biztosítéka annak, hogy a fejlesztési tervekből azok az elemek valósuljanak meg, melyek a település jövőjét, hosszú távú fejlődését és fejlesztését szolgálják.

Ezek:

* a térségi, vármegyei és országos kapcsolatok erősítése:
  + Zalatermálvölgye Egyesülettel
  + TÁJ-KAPOCS az Együttműködő Közösségekért Alapítvánnyal
  + Vármegyei Közgyűléssel
  + Zala Megyei Iparkamarával
  + Zala megyei Vállalkozásfejlesztési Alapítvánnyal
  + Kisvárosi Polgármesterek Fórumával
  + Települési Önkormányzatok Országos Szövetségével
* a település fejlesztésének összehangolása a megyei és térségi fejlesztési elképzelésekkel,
* a munkahelyteremtő beruházások ösztönzése
* idegenforgalmi övezet kialakítása (strandfürdő vagy más terület fejlesztése),
* városkép javítása, az építészeti arculat, a még meglévő építészeti értékek megőrzése,
* városrehabilitáció
* kiemelt helyen szerepel az idegenforgalom, a turizmus fejlesztése, kerékpárút hálózat kiépítése,
* a népesség számának szinten tartása, ill. lehetőség szerinti emelése,
* a település megtartóerejének, a település potenciáljának növelése, ifjúságmegtartó, családbarát programok kidolgozása és megvalósítása, ennek keretében kedvezményes áron építési telkek és önkormányzati bérlakások biztosítása (kiemelt figyelemmel a több gyermekes családokra),
* a szolgáltatások fejlesztése,
* vonzó, élhető, akadálymentesített városi környezet kialakítása az itt lakóknak, letelepedni vágyóknak, turistáknak,
* a természeti környezet fejlesztése, a belterületi zöldfelületek igényes kialakítása,
* a környezetvédelem, a környezetterhelések minimalizálása, az emberközpontú környezetszemlélet érvényre juttatása, a vidéki életforma népszerűsítése,
* környezetgazdálkodás, környezetvédelmi infrastruktúra fejlesztése és környezeti tudatosság erősítése
* fenntarthatóságra való törekvés
* a városi épületek energiahatékonyságának illetve a megújuló és alternatív energia felhasználás növelése
* a város kistérségi központ szerepvállalásának erősítése
* úthálózat fejlesztés
* önkormányzati bérlakás állomány növelése a fiatal munkavállalók letelepedése érdekében

A településfejlesztés legfőbb célkitűzése, hogy az önkormányzati vagyon a képviselő-testület ciklusa alatt tartósan ne csökkenjen. A szükségessé vált fejlesztéseket a képviselő-testületnek fel kell vállalnia melyeknek a finanszírozását zökkenőmentes működés mellett biztosítani kell.

Követelmény a településfejlesztés széles nyilvánossága, ezzel kapcsolatosan

* a település honlapjának folyamatos fejlesztése, a helyi újság kiadása,
* a social media fokozott használata a lakosság, a közéleti- és gazdasági szereplők vélemények megismerése, és velük történő. kommunikáció céljából
* a képviselő-testület működésével kapcsolatos közérdekű adatok nyilvánossága,
* az intézményeknek, a civil szervezeteknek a településen rendezett programjainak nyilvánossága,
* turisztikai kiadványok készítése.

A településfejlesztésbe be kell vonni a lakosságot, a vállalkozásokat és az önszerveződő közösségeket.

A településfejlesztés során figyelembe kell venni azokat a fejlesztéseket, programokat, melyekhez kapcsolódva gazdasági számítások igazolják azt, hogy a fejlesztés eredményeként az önkormányzat tartósan a korábbi éveknél magasabb bevétellel, illetve alacsonyabb kiadással számolhat.

A településfejlesztés tervszerű megvalósítását szolgálja a 2015. évben elfogadásra került Integrált Területfejlesztési Stratégia. Ennek a megújítása kiemelt priorítást élvez.

Továbbra is fontos, hogy az elmúlt évekhez hasonlóan a településfejlesztés meghatározó eszköze maradjon a pályázati tevékenység.

Ennek érdekében az Önkormányzat 2020. évben létrehozta a Zalaszentgróti Fejlesztési Ügynökséget, mely a Zalaszentgrótért Kft. keretein belül 3 fő foglalkoztatásával tevékenykedik. A pályázati tevékenység hatékonyságának növelése érdekében

* fontos a pályázatok folyamatos figyelemmel kísérése,
* amennyiben szükséges, a sikeres pályázat reményében megfelelő szakértelemmel rendelkező személyt kell keresni és megbízni,
* a pályázatokhoz megfelelő önerőt kell biztosítani.

## Városrehabilitáció

Az élhető és vonzó települési környezet kialakítása fontos a város népességmegtartásához és növeléséhez.

Ennek érdekében az alábbi beruházások szükségesek:

* a Szent István tér „OTP” homlokzat megújítása
* a kialakított zöld városközpont, illetve közösségi terek gondozása, ápolása
* kiemelt feladat a VMK épületének külső és belső felújítása, melyhez pályázati források bevonása szükséges
* barnamezős iparterületek rehabilitációja: volt sajtüzem és téglagyár területe, göngyölegtelep
* volt ipari iskola és gimnázium épületeinek új működési funkciók keresése és biztosítása;
* Gyár utcai szegregátum (57., 59. és 61. számú ingatlanok) szociális rehabilitációja: állapotuk miatt a szociális bérlakás állományból történő kivonásuk szükséges;
* zöldebb lakótelepek: család és klímabarát lakókörnyezet kialakítása;
* a park és a liget rehabilitációja – öko-park kialakítása;
* futó- és kerékpározható parkok kialakítása.
* városrészek rurális jellegének megőrzése

## A munkahely teremtés feltételeinek elősegítése

A munkahelyteremtés feltételeinek elősegítése érdekében az Önkormányzat:

* a fejlesztési elképzeléseknél meghatározottak szerint segíti a helyi ipart, a helyi vállalkozásokat, valamint az idegenforgalommal érintett vállalkozókat;
* segíti a helyi gazdaság megerősödését, ehhez igyekszik kedvező feltételeket teremteni, hogy a vállalkozók számára munkahely bővítési lehetőséget teremtsen;
* aktívan részt vesz a munkaadók és munkavállalók igényeinek közvetítésében;
* rendszeresen együttműködik a munkaügyi kirendeltséggel;
* részt vesz a mindenkori közmunkaprogramban a lehetőségekhez mérten minél nagyobb létszám bevonásával;
* a városi befektetési lehetőségeket tudatosan és aktívan propagálja;
* bérlakásokat alakít ki partnerségben is;
* felméri a helyi meglévő vállalkozások munkaerőigényét;
* kiemelt priorításként kezeli és segíti elő a szakképzés beindítását;
* törekszik a minőségi munkahelyek vonzására, létrehozására
* segíti a vállalkozási hajlandóság növelését célzó programok megvalósítását, saját programot valósít meg elsősorban a fiatal helyi lakosok bevonásával

## Fenntarthatóság és környezetvédelem

Zalaszentgrót Város Önkormányzata kiemelt figyelmet fordít a fenntarthatóságra és a környezetvédelemre. Ennek érdekében az alábbi célok megvalósítását tűzi ki:

* alternatív energiahasznosítási programokban való részvétel
* a térség adottságaira épülő környezetkímélő beruházások elindítása
* középületek és közintézmények fotovoltaikus rendszerrel és megújuló energiát hasznosító fűtésrendszerrel történő felszerelése
* a fürdő működtetésében megújuló energiák hasznosítása az egész éves nyitvatartás és a fenntarthatóság érdekében
* szemléletformálás a környezetgazdálkodás terén, modellprogramok, képzési programok indítása
* biogazdálkodás, ökológiai gazdálkodás bevezetésének segítése
* környezettudatos magatartás és szemlélet kialakítása
* a város Környezetvédelmi Programjának elkészítése
* a város Fenntarthatósági Tervének elkészítése
* Öko-park – Környezettudatos Zalaszentgrót: kulturális rendezvények lebonyolítására is alkalmas közpark létrehozása a fenntartható környezet kialakításával, őshonos fák pótlásával
* Zöld városközpont és klímabarát lakókörnyezet kialakítása
* Karbon-mentes, fenntartható fejlődési rendszerközpont kialakítása a ZAFFIR-házban
* elektromos autótöltők telepítése, elektromobilizációs programok elősegítése és indítása
* energiaközösségben való részvétel
* a megkezdett fásítási program folytatása, tervszerű, klímaálló növénytelepítés megvalósítása

## Idegenforgalom, turizmus

Az idegenforgalom egyike azon területeknek városunkban, ahol még vannak kiaknázatlan lehetőségek.

Fejlesztési elképzelések:

* Partnerszervezetek bevonásával ki kell alakítani a település turisztikai arculatát. Kiemelten kell kezelni azokat a fejlesztéseket, melyek turisztikailag kiemelkedő jelentőséggel bírnak, vonzerőt jelentenek.
* Az idegenforgalmi szempontból fontos közterületeken megfelelő pihenőhelyek kialakítása egységes arculatú eszközökkel (pad, asztal, szeméttároló, információs tábla).
* Kerékpárút kiépítése a fürdőhöz Aranyod városrészen keresztül, illetve Zalaszentlászló irányába, továbbá a belvárosban további kerékpározható útszakaszok kijelölése
* Az önkormányzat honlapján szerepeltetni kell a turisztikai attrakciókat, megjelenési lehetőséget kell biztosítani az idegenforgalommal foglalkozó vállalkozók számára is.
* Információs adatbázis kialakítása és aktualizálása szálláshelyekről, programokról a település honlapján, szórólapokon, kiadványokban együttműködve helyi civil szervezetekkel.
* Tanösvény, pihenőpark fejlesztése a halastavaknál
* Horgász turizmus fellendítése - A termálfürdőtől északra lévő bányatavak rekultivációja, a pihenő terület tartalommal való megtöltése (csónakázó tó, horgász tó, szabadtéri színpad).
* Támogatni kell az idegenforgalom, illetve a település megismerését segítő rendezvényeket, biztosítani kell azt, hogy a rendezvények időpontja, programja a környező településeken, kistérségben megjelenjen.
* El kell érni, hogy nagy tömegeket megmozgató és idevonzó rendezvények legyenek a városban (pl.: országos sportrendezvény)
* Későbbiekben turisztikai információs iroda működtetése.
* Elő kell segíteni a város/térség megjelenését a különböző turisztikai témájú kiállításokon.
* Turisztikai térkép elkészíttetése.
* Várost bemutató idegenforgalmi kiadvány frissítése, kiegészítése.
* Kortárs szobrászati tematikus túraútvonal kialakítása
* A borturizmus fejlesztése a zártkertekben
* Turisztikai szolgáltató csomagok kialakítása (horgászat, vadász- lovas-, kerékpáros turizmus fejlesztése)
* A térség népi hagyományait felelevenítő kézműves programok és egyéb rendezvények szervezése
* Összehangolt idegenforgalmi fejlesztések kistérségi összefogással, közös desztináció-menedzsment szolgáltatások fejlesztése a térség településeivel.
* A termálfürdő környezeti értékeire épülő, arculatépítéssel együtt megvalósuló attrakció- és szálláshelyfejlesztés, törekedve az éves nyitvatartás megvalósítására esetleges külső befektető bevonásával
* A helyi termékre, attrakciókra, szolgáltatókra építő tevékenységek beágyazása a város idegenforgalmi kínálatába
* Lakóautós szervízpont kialakítása
* Testvérvárosi kapcsolatok további bővítése
* Szentgrótikumok megismerésének fejlesztése
* Retromúzeum időszaki nyitvatartásának megteremtése

## A város térségi központi szerepvállalásának erősítése

* A térségi szerepvállalás megköveteli az alábbi szempontok megvalósítását:
* kapcsolatok erősítése a Zala megyei Iparkamarával, a Zala Megyei Vállalkozásfejlesztési Alapítvánnyal valamint a város gazdasági élete szempontjából releváns szakmaspecifikus szervezekkel (Zalai Nyitott Porta Hálózat, Tájkapocs Alapítvány)
* a térségi információs hálózat, helyi információs és kommunikációs rendszer kialakítása
* hatékony városmarketing
* a térségi szerepkör erősítése a közszolgáltatások terén a környező települések igényeinek figyelembevételével, közszolgáltatások fejlesztése
* közös turisztikafejlesztési koncepció
* fejlesztési programok megvalósítása befektetési vállalkozástelepítési lehetőségek kialakítása érdekében
* térségi szerepvállalás a civil szervezetekkel való kapcsolat erősítésével.
* térségi civilbörze megvalósítása
* a térség lakosságának ellátási igényeihez kapcsolódó termék- és szolgáltatáskínálat bővítésének elősegítése – új kereskedelmi egységek
* a térségi járóbeteg szakellátás biztosítása
* kiemelt priorításként a térségi középfokú oktatás ill. szakképzés elősegítése, támogatása
* a Városi Művelődési Központ kulturális kínálatának kiterjesztése térségi szintre, a térségi közművelődési tevékenységek összehangolásában betöltött szerepének erősítése térségi kulturális „programfüzet” összeállításával

## Közösségi közlekedés

A közösségi közlekedés térnyerését szolgáló beruházások megvalósítása, valamint a járási, települési és városrészi kapcsolatok javítását célzó, új közösségi közlekedési viszonylatok kialakítása az alábbiak szerint:

* a közúti és vasúti közösségi közlekedés harmonizációjának elősegítése
* 9 személyes busz beszerzése a városrészek és a településközpont közötti közlekedés minősége javítása érdekében, a tömegközlekedés által le nem fedett időszakokban
* buszpályaudvar korszerűsítésének folytatása
* vasúti szárnyvonal ujraidításának kezdeményezése (GySEV)

## Oktatás, nevelés

A Zalaszentgróti Napköziotthonos Óvoda-Bölcsőde az önkormányzat fenntartásában lévő köznevelési intézmény, ahol saját nevelési program alapján szolgálják a 20 hetestől 2 éves korú gyermekek bölcsődei ellátását, valamint a 3-6 éves korú gyermekek teljes körű óvodai nevelését. 7 csoportban végzik az óvodai nevelést, ellátást, továbbá 2019. szeptember 1-jétől 2 bölcsődei csoportban a bölcsődés korúak ellátását is.

Az önkormányzat fenntartásában nem áll oktatási intézmény, ugyanakkor a városban működik az önkormányzat tulajdonában álló, állami fenntartású Deák Ferenc Általános Iskola, Gimnázium és Erkel Ferenc Alapfokú Művészeti Iskola.

Feladatok:

* A nem kötelező önkormányzati feladatok között továbbra is kapjon megkülönböztetett támogatást az alapfokú művészetoktatás.
* A meglévő támogatási rendszer felülvizsgálatával mérsékli a családok reálbércsökkenését
* Az önkormányzat továbbra is figyelemmel kíséri a szociális körülményei miatt támogatásra szoruló, felsőoktatásban tanuló zalaszentgróti fiatalok helyzetét. Támogatásukra évente részt vesz a Bursa Hungarica Felsőoktatási Ösztöndíjrendszerben.
* Ösztöndíjrendszer kidolgozása a várhatóan hosszútávon keresett- és hiányszakmákban.
* Helyi diákoknak rendszeres üzemlátogatások, helyi vállalkozók által tartott pályaválasztási események.
* Az önkormányzat tulajdonában álló intézményben tanuló azon diákok részére, akik megyei szintnél magasabb szintű tanulmányi vagy sportversenyen vesznek részt, az indokolt költségek finanszírozásában az önkormányzat támogatásának biztosítása.
* Közfokú oktatás megtartása és fejlesztésének kezdeményezése kollégiumi ellátás biztosításával
* Felnőttképzés indítása a hiányszakmákban.
* Szolgálati lakás biztosítása a Zalaszentgrótra érkező pedagógusok számára

## Egészségügyi ellátás, egészséges életmód

Az önkormányzat kötelező feladata az egészségügyi alapellátás biztosítása, így a gazdasági program időtartama alatt fenntartja és fejleszti a háziorvosi és fogorvosi alapellátást (vállalkozó orvosokkal).

Zalaszentgrót központi járóbeteg ellátást nyújtó intézménye a Városi Önkormányzat Egészségügyi Központja, amely jelenleg 32 település lakosságának nyújt egészségügyi problémái megoldásában segítséget. Az ellátási körzethatár átalakítása/eltörlése folyamatban van, aminek hatásai jelen pillanatban nem progrosztizálható.

A Városi Önkormányzat Egészségügyi Központjában 22 szakorvosi szakrendelés (általános labor diagnosztika, audiológia, általános fül-orr-gégegyógyászat, általános belgyógyászat, bőrgyógyászat, általános csecsemő- és gyermekgyógyászat /kardiológia/, diabetológia, endokrinológia, kardiológia, neurológia, általános szülészet-nőgyógyászat, nőgyógyászati ultrahang, ortopédia, rheumatológia, általános sebészet, általános szemészet, tüdőgyógyászat, ultrahang diagnosztika, urológia), 3 gondozó (bőr- és nemibeteg gondozó, pszichiátriai gondozó, tüdőgondozó), 3 nem szakorvosi szakrendelés (fizioterápia, gyógytorna, dietetika) és mozgó szakorvosi szolgálat működik.

Az Egészségügyi Központ épületben a járóbeteg szakellátás mellett 4 felnőtt háziorvos és 2 gyermek háziorvos, 1 fogorvos, valamint - állami fenntartásban - 4 védőnői körzetbe beosztott 1-1 védőnő is tevékenykedik.

A munkaidőn kívüli-, hétvégi és ünnepnapi orvosi ügyelet megszervezése az elmúlt ciklusban átkerült az állami egészségügyi kormányzat igazgatása alá tartozó Országos Mentő Szolgálathoz. Az új rendszer az OMSZ telefonos diszpécserszolgálatának alapjaira épült, az orvoslátogatást igénylő esetek ellátására házhoz menő rendszerben, ill. a keszthely orvosi ügyeleten van lehetőség.

Feladatok:

* A ciklus során a szakbizottság irányítás a mellett hangsúlyt kell helyezni az egészségügyi felvilágosító munkára, a prevencióra a civil szervezetek aktív bevonásával.
* Az Egészségfejlesztési Iroda (EFI) keretében egészségügyi szakemberek bevonásával, a helyi médiák lehetőségének kihasználásával folytatni kell az egészségnevelést a nevelési-oktatási intézményekben és a felnőtt lakosság körében egyaránt.
* Szociálisan rehabilitációs beavatkozást igénylő területen élő hátrányos helyzetű lakosság számára az Egészségügyi Központon belül működő EFI, valamint a Zalaszentgróti Szociális, Család- és Gyermekjóléti Központ bevonásával és szervezésében egészségügyi, mentálhigiénés programokat tervezünk megvalósítani, amelyek a kiegyensúlyozott életvezetést, az egészségügyi megelőzést hivatottak szolgálni.
* Városrészi orvosi rendelők épületeinek és eszközeinek folyamatos korszerűsítése.
* Egészségügyi központ működésének hosszú távú biztosítása, a járóbeteg-ellátás megtartása és fejlesztése.
* Szakrendelések betegforgalmának és rendelési idők folyamatos felülvizsgálata.
* járási praxisok kialakításának kezdeményezése
* A munkaidőn kívüli és hétvégi gyógyszerigények kielégítésének elősegítése gyógyszerautomata telepítésével
* Kiemelt fordítunk a mentális egészségmegőrző programok megvalósítására

## Gondoskodáspolitika

A pénzbeli és természetbeni szociális ellátások rendszere 2015. március 1-től jelentősen átalakult. A jegyzői hatáskörben lévő aktív korúak ellátásának megállapítása a Járási Hivatal hatáskörébe került.

A szociális igazgatásról és a szociális ellátásokról szóló 1993. évi III. törvény 2015. március 1-jétől nem tartalmaz szabályozást az alábbi ellátásokra: lakásfenntartási támogatás, adósságkezelési szolgáltatás, méltányossági ápolási díj, méltányossági közgyógyellátás.

A képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást nyújt.

A települési támogatás egyes típusait és jogosultsági feltételeit Zalaszentgrót Város Önkormányzata Képviselő-testülete az önkormányzati rendeletében határozta meg. Az egyes szociális ellátásokról és szolgáltatásokról szóló rendelet megalkotásakorcélul tűzte ki, hogy az alacsony jövedelemmel rendelkezőket továbbra is segítse, illetve az ellátások tartalma megmaradjon.

**A képviselő-testület rendeletében az alábbi támogatásokat állapította meg.**

**Rendkívüli települési támogatások:**

* A létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzdő családok és személyek részére, illetve gyermekneveléshez kapcsolódó, alkalmanként jelentkező többletkiadások enyhítése céljából.
* Eseti segélyezési célú rendkívüli települési támogatás
* Halálesethez kapcsolódó rendkívüli települési támogatás
* Elemi kár elhárításához kapcsolódó rendkívüli települési támogatás

**Gyermekneveléshez kapcsolódó többletkiadások enyhítését szolgáló rendkívüli települési támogatások:**

* Születési támogatás
* Tanulói utazási bérlettámogatás
* Óvoda- és iskolakezdési támogatás

**Rendszeres települési támogatások:**

* Lakhatáshoz kapcsolódó rendszeres települési támogatás
* Ápoláshoz kapcsolódó rendszeres települési támogatás
* Gyógyszerkiadások viseléséhez kapcsolódó rendszeres települési támogatás

**A személyes gondoskodást nyújtó szociális ellátások formái:**

* Étkeztetés
* Házi segítségnyújtás
* Családsegítés.

A következő időszakban várható munkanélküliek, betegek, időskorúak és nagycsaládosok növelhetik a támogatásra szorulók számát, többen kerülhetnek a perifériára, egyes rétegeknél emelkedhet a szegénység.

A szociális ellátórendszernek fel kell készülni arra, hogy a jelentkező problémákra választ tudjon adni. Az önkormányzat fontosnak tartja a szociális alapellátások biztosítását, olyan szociális háló megteremtését, amely biztonságot nyújt a lakosság számára.

Ennek érdekében:

* a képviselő-testület figyelemmel kíséri a helyi szociális ellátások rendszerét meghatározó rendeletét a törvényi változások tükrében,
* a továbbiakban is nagy hangsúlyt fektet a szociális információs szolgáltatás segítéséhez,
* együttműködik a Zalaszentgróti Szociális, Család- és Gyermekjóléti Központ munkatársaival, köznevelési intézmények és a rendőrség munkatársaival
* meglévő szociális rendszerét továbbra is működteti (szociális étkeztetés, házi segítségnyújtás, idősek nappali ellátása, családsegítés)
* az ellátásra szorulók biztonságát megteremi,
* biztosítja, hogy a szociális szolgáltatások közelebb kerüljenek az ellátottakhoz,
* a szociális ellátási igényeket felméri,
* részt vesz a közmunka programokban
* idősek és szociálisan rászorultak gondozásában rejlő gazdasági lehetőségeket feltérképezi és kihasználja.
* Társadalmi felzárkóztatást segítő tevékenységek elindítása.
* A Helyi Esélyegyenlőségi Fórum működtetésével a szociális- és esélyegyenlőségi problémák és hiányosságok feltárását valósítja meg, igény esetén új programokat indít
* Az esélyegyenlőségi szempontból azonosított érzékeny csoportok formális és non-formális képviselőivel (Helyi Roma Önkormányzat, Idősek tanácsa, Nőklub) folyamatosan konzultációkat folytat, igény szerint új programokat indít
* A városrészek tekintetében előkészíti és bevezeti a szociális ellátórendszer részét képező tanyagondnoki szolgálatot
* Elősegíti a generációk közti együttműködés megvalósítását

## Gyermek- és ifjúságvédelem

Az önkormányzat képviselő-testülete kiemelten kezeli a gyermek- és ifjúságvédelmi feladatokat:

* évente felülvizsgálja gyermekvédelmi rendeletét a jogszabályi változások tükrében,
* a gyermekjóléti feladatokat a Zalaszentgrót és környező települések Intézményfenntartó Társulása keretében látja el,
* a gyermekjóléti feladatok ellátásáról szóló beszámolót a képviselő-testület minden év május 31-ig megtárgyalja,
* fejlesztő, szabadidős és integrációt támogató programok indítását támogatja helyi civil szervezetekkel való szoros együttműködésben.
* játszó- és közösségi tér felújítási program folytatása.
* támogatja az Ifjúsági önkormányzat munkáját
* szakmaközi és tematikus fórumokon folyamatosan vizsgálja a gyermekek és ifjúság helyzetét, a felmerülő igényekre reagáló programokat kezdeményez
* A Fecskeház (Esély Otthon) programját fenntartja

## Közművelődés

Zalaszentgrót város közművelődési, és a városmarketinghez kapcsolódó feladatait 2023. júliusától az önkormányzat 100%-os tulajdonában álló SZE-VA GRÓT Kulturális és Vagyongazdálkodási Szolgáltató Nonprofit Kft. látja el a korábbi Városi Művelődési Központ intézményi bázisán. A társaság tevékenysége 2025-től kiegészült a – korábban külső vállalkozó által ellátott – közéleti magazin kiadási, és a helyi, interneten elérhető televíziós tevékenységek megvalósításával is.

A több éves folyamat révén létrejött, immár komplex közéleti („3K” - közművelődés, kultúra, kommunikáció) feladatokat ellátó szervezet és a tulajdonos önkormányzat szoros együttműködése záloga az alábbiakban megfogalmazott tevékenységek hatékonyan megvalósításának:

* kiemelt prioritást élvez a VMK épületének a XXI. század követelményeinek megfelelő komplex felújítása, többcélú közösségi tér kialakítása (Szentgróti Agóra)
* a közművelődési intézmény szolgáltatáskínálatának bővítése,
* hagyományos és kiemelkedő vonzerejű kulturális és turisztikai rendezvények megvalósítása
* civil szervezetek és művészeti csoportok tevékenységének támogatásával a tehetséggondozás megvalósítása
* városrészi közösségek közművelődési tevékenységeink támogatása
* a városi kommunikációs tevékenységek hatékony megvalósítása, új kommunikációs csatornák kiépítése
* A Zalaszentgróti Értéktárban nevesített „Szentgrótikumok” megismertetésének és gondozásának megvalósítása

## Sporttevékenység

A képviselő-testület – a lakossági igények szem előtt tartásával – fontosnak tartja a sporttevékenységgel kapcsolatban az alábbi pontokat:

* a település sportéletének helyet adó épületek és pályák karbantartása,
* a sportegyesületek támogatása a költségvetésből,
* a sportegyesületek részére kedvező feltételek biztosítása a sportlétesítmények igénybevételére
* segíti és szorgalmazza a sportegyesületek pályázati tevékenységét,
* segíti az úszásoktatás testnevelés tantervi keretei közötti megvalósítását a fedett fürdőben
* csoportos úszásoktatás bevezetése,
* a műfüves pálya pályázati felújításának költségvetési támogatása
* a sportcsarnok teljes körű felújítását pályázati forrásból
* EFI klub jellegű foglalkozásai (gyaloglóklub)
* sporttelep fejlesztése

A sportegyesületek támogatása elbírálásánál előnyt élveznek azok az egyesületek, melyek:

* országos, illetve nemzetközi szinten képviselik a várost,
* minél több taggal rendelkeznek, illetve rendezvényeiken jelentős létszámú közönséget szórakoztatnak,
* az ifjúság nevelésében pozitív szerepet vállalnak, jelentős létszámú fiatalnak biztosítanak sportolási lehetőséget,
* az önkormányzat támogatása mellett jelentős arányú az egyéb bevételük.

## Infrastruktúra

A képviselő-testület fontosnak tartja a közúthálózat, a járda, a csatornahálózat, a vízvezetékrendszer, a szennyvízcsatorna-rendszer, a villamos energia, a gáz, a közvilágítás, a telefon, az internet szolgáltatások megfelelő biztosítását.

### Úthálózat és közterületek fejlesztése

* meglévő burkolt utak tervszerű karbantartása, állagmegóvása
* lakótelepek belső útjainak és parkolóinak felújítása, kialakítása
* belvárosi járdák fokozatos, tervszerű felújítása egységes megjelenéssel
* kerékpárút folytatása Zalaszentlászló irányába
* hegyi utak folyamatos rendbetétele, felújítása, vízelvezetés megoldása
* közterületek faállományának felülvizsgálata, tervszerű megújítása (fakataszter)
* virágos felületek arányának növelése, tervszerű kialakítása a lakosság bevonásával
* település-szépítési programok szervezése
* köztéri építmények állagának megőrzése
* veszélyes támfalak megerősítése
* közterületek akadálymentesítése
* közintézmények és a belváros parkolási problémáinak megoldása
* gyalogátkelőhelyek kialakítása a beérkezett igények alapján
* A Coca-Cola HBC Magyarország Kft. üzeme által generált teherforgalom csökkentése a Szív utca folytatásának megépítésével – tanulmányterv rendelkezésre áll
* Zalakoppány résztelepülésen keresztül a Bezeréd településre vezető átkötő út kiépítése
* Déli Iparterület és 7352 jelű út összekötése szilárd burkolatú úttal, a Kisszentgróti Zala-híd megerősítésével
* Zalaszentgrót - Tüskeszentpéter közötti átkötő út átereszének kiszélesítésének kezdeményezése
* meglévő kerékpárút kiszélesítése

### Csapadékvíz, belvíz elvezetése

* csapadékvíz elvezetés megterveztetése a problémás helyeken, vízjogi engedély beszerzése, kivitelezés komplex közterületi rehabilitáció keretében pályázati forrásból
* meglévő rendszer folyamatos karbantartása a közmunkaprogram és a lakosság bevonásával
* védőgát
* vízkár elhárítási terv folyamatos aktualizálása

### Közművek

#### Ivóvízellátás

* a Május 1. utcai építési telkek kialakításánál ivóvíz hálózat kiépítése
* közműrendszer üzemeltetőjével együttműködve megfelelő minőségű ivóvíz biztosítása
* közműrendszer folyamatos karbantartása, fejlesztése

#### Szennyvízelvezetés

* A Városmajor u. iparterületi szakaszán, valamint a Május 1. utcai építési telkek szennyvíz-csatorna hálózatának kiépítése pályázati forrásból
* szennyvíztisztító telep fejlesztése közműrendszer üzemeltetőjével együttműködve
* Az 1998-as regionális szennyvízrendszer folyamatos, ütemezett felújítása, fejlesztése

#### Elektromos energiaellátás, közvilágítás

* A Május 1. utcai építési telkek energiaellátásának és közvilágításának kiépítése
* A Déli Iparterület térvilágítási rendszere kiépítésének befejezése (pályázatból kimaradt oszlopok telepítése)
* Közvilágítás korszerűsítése
* Közvilágítási hálózat bővítése lakossági igények alapján

#### Gázellátás

* Május 1. utcai építési telkek és a Déli Iparterület gázhálózatának kiépítése
* Gázhálózat bővítése lakossági igények alapján

## Köztisztasági és település-karbantartási feladatok

A közszolgáltatást végző MOHU ZRt-vel közösen együttműködve érhetők el:

* zöldhulladék kezelése és hasznosítása,
* lakosság tájékoztatása, tudatformálása, környezeti nevelésének fokozása (akciók, programok, szórólapok, óvodai-iskolai nevelés),
* illegális hulladéklerakók felszámolása, kialakulásuk megelőzése,
* szelektív hulladékgyűjtés megvalósítása a háztartásokban
* hulladékudvar működtetése

Önkormányzati feladatok a köztisztaság és település-karbantartás érdekében:

* kommunális hulladék elszállítása és ártalmatlanítása
* a szelektív hulladékgyűjtés elterjedésének elősegítése
* évente egy alkalommal lomtalanítási akció megszervezése,
* évente egy alkalommal szemétgyűjtési akció szervezése a lakosság és a civil szervezetek, valamint a tanulók bevonásával,
* a köztemetőknél található hulladékgyűjtők rendszeres ürítése,
* közterületekre megfelelő számú hulladékgyűjtő edények kihelyezése és ürítése
* önkormányzati közutak téli síkosság-mentesítése és a hó eltakarítása
* közterületek tisztán tartása, a zöldfelületek gondozása
* fokozott figyelem fordítása a gondozatlan ingatlanok rendbetételére, az életveszélyessé vált ingatlanok felújítására, esetleges bontására

## Közbiztonság, tűzvédelem

Az önkormányzat feladata a közbiztonsági és tűzvédelmi feladatok ellátásának támogatása, illetve színvonalának javítása.

Ennek érdekében

* támogatja a közbiztonság növelését segítő programok, tájékoztatók szervezését, ilyen programok tartását kezdeményezi a rendvédelmi szerveknél,
* támogatja polgárőrség működtetését
* együttműködik a helyi rendőrőrssel, javaslatokat, észrevételeket tesz a rendőrség helyi munkájának hatékonyabbá tételére,
* támogatást nyújt a helyi önkéntes tűzoltó egyesületnek,
* közterületfelügyelet megvalósítása
* mentőcsoport működésének elősegítése
* igény szerint bővíti a térfigyelő kamerarendszert, közlekedeésbiztonsági rendszer folymatos felülvizsgálata
* figyelemmel kíséri az intézmények tűzvédelmi, villámvédelmi és érintésvédelmi szabályzatait,
* rendszeresen ellenőrzi a települési tűzriadó alkalmával alkalmazandó sziréna működőképességét

## Köztemetők

A köztemetők fenntartása az önkormányzatnak kötelező feladata, melynek során az alábbi feladatokat kell elvégezni:

* kiemelt feladatként kell kezelni a központi temető bővítésének üzembe helyezését a korábban meghatározott programterv alapján, új parkolók létesítésével
* növények telepítése a meglévő központi temető köré
* köztemetők üzemeltetése,
* elektronikus nyilvántartási rendszer bővítése és használata valamennyi temetőben
* fogyatékkal élő által is használható illemhely kialakítása,
* kamerarendszerek telepítésének ütemezett folytatása a temetőkben az illegális hulladék elhelyezések visszaszorítása, illetve esetleges kegyeletsértő tevékenységek felelősségre vonhatósága érdekében.

## Adópolitika

Az önkormányzat fontosnak tartja a helyi adópolitikai célkitűzések megfogalmazását, mivel az önkormányzatok feladatellátásának elsődleges és legnagyobb forrását a helyi adókból és más átengedett központi adókból származó bevételek jelentik, így a működés szempontjából is lényeges kérdés a helyi adópolitika helyes meghatározása, ugyanakkor hatással van a településen élő magánszemélyek és vállalkozások anyagi terheire is.

A költségvetési- és adótörvények évről-évre jelentősen megváltoznak, az önkormányzatoknak a helyi adókat tekintve másodlagos jogi szabályozási szerep jut, csak a helyi adó törvényben meghatározott esetekben és mértékig jogosultak önálló szabályokat alkotni. Szigorúan kötöttek a jogszabályi feltételek, mind az adó tárgyai, az adó alanyai, az adókötelezettség, valamint az adó alapok, kedvezmények és mentességek eseteiben is.

Az adóbevételek nagyságára elsődlegesen és alapvetően kihat, hogy az önkormányzat rendeleteiben hogyan és miként szabályozza a helyi adók mértékeit, kedvezményeit, mentességeit. Másodlagosan a helyben működő vállalkozások eredményessége, a lakosság fizetőképessége. A törvényi határok keretein belül biztosított önkormányzati kedvezmények, mentességek esetében minden esetben mérlegelni, számszerűsíteni kell azok bevételi oldalát, a kieső bevételnek az önkormányzat működőképességére gyakorolt hatását.

Az önkormányzati adóbevétel legnagyobb hányada a helyi iparűzési adóból származik, így kardinális kérdés, hogy ennek az adónemnek a jövőben tovább változik-e a szabályozása.

Az adótörvények jelentős változásának jelenleg is tanúi lehetünk, amikor is a második legnagyobb adóbevételünk a gépjárműadó 2020. évi teljes mértékű központi költségvetésbe történő utalása történik meg, ugyanakkor az adóbevétel beszedése továbbra is helyi feladat és az ehhez kapcsolódó kiadások is az önkormányzatot terhelik. Sajnálatos fejlemény, hogy a 2024. évi, mint bázisra vetített HIPA növekmény elvonása 2025. évtől jelentkezik, így a jelenleg tervezés és megvalósítása alatt álló helyi gazdasági fejlesztések (SPAR, Iparterületi fejlesztések) adótöbbletével nem számolhatunk a jövőben.

A helyi adók esetében az Önkormányzat Képviselőtestülete az adóztatást úgy kívánja kialakítani, hogy az egy meghatározott stabilitás, állandóság mellett, folyamatosan az Önkormányzat biztos bevételi forrását jelentse, ugyanakkor igazságos is legyen az adózói kört illetően.

Képviselő-testületünk a 2024. őszén döntött a több adónem összegének emeléséről, ennek folymatos felülvizsgálata kiemelt feladataként jelentkezik a költségvetés stabilitásának megőrzése érdekében.

Az adóbevételek növelése érdekében a Képviselő-testület fokozott figyelmet fordít arra, hogy:

* az adóalanyok teljes köre adóztatásra kerüljön, ennek érdekében fokozottan figyelemmel kell kísérni az adóalanyi kör adó-bejelentési kötelezettségének teljesítését,
* kezdeményezni kell az elmaradt adóhátralékok mielőbbi beszedését,
* figyelemmel kell kísérni a nem helyi vállalkozók Zalaszentgróton végzett bejelentési kötelezettség utáni iparűzési adó beszedését,
* az adózók fizetési morálja javuljon, ennek érdekében rendszeresen tájékozódik az adókintlévőségek nagyságáról, a beszedésre tett intézkedésekről, illetve a szükséges adó végrehajtási szankciók alkalmazásáról, valamint az intézkedések alapján elért eredményekről,
* az adózók tájékoztatást kapjanak az adóbevételek felhasználásról, mivel az adóforintok ismert felhasználási célja, illetve elért eredményei segítik az önkéntes befizetést
* az önkormányzati adóhatóság éljen adóeljárási törvény alapján biztosított adóellenőrzési jogával.
* építményadó kedvezményrendszerének felülvizsgálata

## A városi önkormányzat

Az Önkormányzat feladata a város üzemeltetése, működtetése (közvilágítás, közutak, járdák és belvízelvezető árkok, ivóvíz ellátás, parkgondozás, temető fenntartás, stb.), intézményeinek önálló fenntartása és működtetése.

Az önkormányzat közigazgatási feladatainak ellátására Közös Önkormányzat Hivatalt működtet.

A megfelelő színvonal biztosítása érdekében szükséges

* a szolgáltató és ügyfélbarát közigazgatás megteremtése,
* az információs szolgáltatás működtetésének kiterjesztése,
* informatikai eszközök folyamatos megújítása
* a városfejlesztésre alkalmas közigazgatás személyi és tárgyi feltételeinek biztosítása
* a mesterséges intelligencia és technológiai fejlesztések mindennapos tervezésbe, működésbe való beintegrálása

Zalaszentgrót, 2025. március